李慧嫻

李慧嫻係一個香港藝術家、雕塑家。佢出名整「肥嘟嘟小人物」陶瓷雕塑，名著係油塘港鐵站嘅室外擺設《行人、閒人》。

生平 
李慧嫻喺香港出世。佢老竇係攝影師，李慧嫻細個幫老竇晒相，於是接觸到唔同嘅階層、唔同場景嘅相，就開始對藝術有興趣。佢喺香港理工大學讀陶藝、倫敦大學同利物浦大學讀藝術教育。

佢1990年至2016年喺香港理工大學教書。佢亦係香港藝術館同香港文化博物館名譽顧問。

作品 
李慧嫻專長用陶瓷整「肥嘟嘟小人物」，作品「風格古拙可愛，原始氣息濃厚，充滿幽默感。」佢整嘅人像身體圓潤、頭通常昂向上，頭望向上係因為佢想啲人像望住佢。佢最出名嘅作品係油塘站近大本型商場出口嘅《行人、閒人》雕塑組合，呢件作品表達日常生活，例如食飯、讀書、買嘢，作品嘅擺位同隔籬嘅商場互相呼應。

佢鍾意用雕塑嚟講故事，而且特別鍾情表達香港文化情懷，例如講茶餐廳文化嘅《粥粉麵飯》同埋《十兄弟》。佢認爲佢嘅雕塑唔係佢自己一個人嘅事。佢認爲整雕塑要諗埋觀眾嘅感受，作品要同觀衆聯繋、吸引觀衆參與，噉先算係一個完整嘅藝術創作。

2016年，佢去咗信樂町「陶藝之森」深造三個月，學嗰度嘅「信樂燒」陶瓷藝術。2018年，佢搞《學而時習之》作品展，佢話呢個名「好老土」，出自《論語》，暗示下句「不亦悅乎」。

攞獎 
佢1985年攞過香港市政局藝術獎、1999年攞香港藝術家年獎、2005年攞咗香港民政事務局嘉許獎章。佢又攞過香港六藝卓越女性獎，2016年仲入選 Sovereign 傑出亞洲藝術獎。

Hong Kong Art Archive: Li Wei Han, Rosanna 
 INTERVIEW: Ceramic Artist Rosanna Li Concept of HK Teahouse - Blouinartinfo Hong Kong 

李氏
香港藝術家